Die IRV se eerste 2019-verkiesingsvoorspellingArgieffoto. In die aanloop tot die verkiesing van volgende jaar bereik ons weer die tyd van kontrasterende meningsopnames en verkiesingsvoorspellings. Alhoewel die datum van 2019 se nasionale verkiesing steeds onbekend is, verhinder dit nie organisasies en politieke partye om solank te begin peil hoe die Suid-Afrikaanse kiesers volgende jaar gaan stem nie. Die Instituut vir Rasseverhoudings (IRV) het op 23 September 2018 hul eerste meningsopname van die opkomende verkiesing bekendgemaak. Volgens die opname word voorspel dat die ANC 52% van stemme gaan ontvang, die DA 23% en die EFF 13%. Die opname bevind verder dat geen politieke party meer as 51% in Gauteng gaan kry nie en dat grondhervorming ŉ lae prioriteit is vir almal wat aan die opname deelgeneem het. Indien die afgelope drie jaar vir ons enige iets geleer het, is dit dat dít wat mense tydens opnames antwoord, nie altyd strook met waar hulle by die stembusse hul kruisies trek nie. Indien meningsopnames akkuraat was, het ons nie vandag Brexit of ŉ Donald Trump-presidentstermyn gehad nie. Die eerste interessante punt van die IRV se opname is dat grondhervorming nie vir die meerderheid Suid-Afrikaners ŉ prioriteitskwessie is nie. Dit beaam vorige opnames deur verskeie organisasies wat bevind het dat die meerderheid burgers nie bekommerd is oor grondhervorming nie, maar eerder oor armoede, werkloosheid en oorweldigende misdaad. Die huidige proses rakende grondonteiening sonder vergoeding blyk niks meer te wees as ŉ politieke speelbal wat aangehits word deur die politiese elite nie. Wat die voorspellings van die party betref, is die algemene konsensus dat die EFF se 13%-ondersteuning oordrewe is. Dit is belangrik om te onthou dat verkiesings bepaal word deur die mense wat op die verkiesingsdag opdaag. Die EFF se geskiedenis dui daarop dat die party se ondersteuners luidkeels voor ŉ verkiesing geraas maak, maar dat hulle nie so vol entoesiasme die moeite doen om op te daag en te stem nie. Dit blyk dat die DA se ondersteuning effens gestabiliseer het na ŉ reeks van openbare flaters wat die party gemaak het. Ten spyte daarvan toon die opname dat die DA bestendige ondersteuning in middelklaswoonbuurte geniet saam met effense hoër ondersteuning in informele nedersettings. Die ANC lyk asof hulle ŉ harde hou gaan ontvang in die volgende verkiesing. Ramaforie gaan nie die party kan red nie. Wat wel belangrik is om in ag te neem, is dat hierdie opname voorlopig en vroeg in die verkiesingstyd is. Slegs 1 000 mense se insette is gevra en die opname is telefonies gedoen. Hierdie opname moet egter met ŉ knippie sout geneem word. Alhoewel dit besonder interessant is en vir ons ŉ gedeelte van die prentjie skets, is dit hoegenaamd nie in klip uitgekerf nie.